
[bookmark: _Hlk191044724][bookmark: _Hlk164758030][bookmark: _Hlk189136423][bookmark: _Hlk190442065][bookmark: _Hlk189033927]Vrhovni sud Federacije Bosne i Hercegovine u Sarajevu, u vijeću sastavljenom od sudije Jasmine Begić, kao predsjednice vijeća, Žane Knežević i Naide Hubjer kao članova vijeća, uz učestvovanje Jelene Perišić kao zapisničarke, u krivičnom predmetu protiv optuženih S.A., V.V. i A.M., zbog krivičnih djela Ubistvo iz člana 166. stav 1., u vezi sa članom 31. i Pomoć učiniocu nakon učinjenog krivičnog djela iz člana iz člana 346. stav 2., u vezi stava 1. Krivičnog zakona Federacije Bosne i Hercegovine, odlučujući o žalbama kantonalne tužiteljice iz Sarajeva i branilaca optuženih S.A., V.V. i A.M., izjavljenim protiv presude Kantonalnog suda u Sarajevu broj 09 0 K 040535 25 K 2 od 08.05.2025. godine, nakon sjednice vijeća održane dana 22.04.2026. godine u prisustvu federalne tužiteljice Lejle Handžić Selimović, optuženog S.A. i njegovog branioca Omara Mehmedbašića, advokata iz Sarajeva, optuženog V.V. i njegove braniteljice Dijane Hasić, advokata iz Sarajeva i optuženog A.M. i njegovog branioca Amira Hadžića, advokata iz Sarajeva, donio je


                R J E Š E N J E     


Djelimičnim uvažavanjem žalbe kantonalnog tužioca iz Sarajeva, ukida se presuda Kantonalnog suda u Sarajevu broj 09 0 K 040535 25 K 2 od 08.05.2025. godine i određuje održavanje pretresa pred Vrhovnim sudom Federacije Bosne i Hercegovine. 


                                                         O b r a z l o ž e nj e


Presudom Kantonalnog suda u Sarajevu broj 09 0 K 0450535 25 K 2 od 08.05.2025. godine, optuženi S.A. i V.V. su oglašeni krivim (tačka 1. izreke) zbog krivičnih djela Ubistvo iz člana 166. stav 1., u vezi sa članom 31. Krivičnog zakona Federacije Bosne i Hercegovine (KZ FBiH) za koje je optuženom S.A. utvrđena kazna zatvora u trajanju od 11 (jedanaest) godina, te su mu kao utvrđene uzete kazne zatvora za krivična djela Neovlaštena proizvodnja i stavljanje u promet opojnih droga iz člana 238. stav 1. KZ FBiH u trajanju od 3 (tri) godine i Nedozvoljeno držanje oružja ili eksplozivnih materija iz člana 371. stav 2. u vezi stava 1. KZ FBiH u trajanju od 3 (tri) godine po pravosnažnom dijelu presude tog suda  broj 09 0 K 040535 22 K od 12.04.2024. godine, pa je na osnovu člana 54. istog zakona, osuđen na jedinstvenu kaznu zatvora u trajanju od 15 (petnaest) godina i 6 (šest) mjeseci, dok je optuženi V.V. zbog krivičnog djela Ubistvo iz člana 166. stav 1., u vezi sa članom 31. KZ FBiH osuđen na kaznu zatvora u trajanju od 11 (jedanaest) godina, a optuženi A.M. (tačka 2. izreke) zbog krivičnog djela Pomoć učiniocu poslije učinjenog krivičnog djela iz člana 346. stav 2., u vezi stava 1. KZ FBiH osuđen na kaznu zatvora u trajanju od 3 (tri) godine. U odnosu na optuženog A.M. (tačka 3. izreke) sud je na osnovu člana 299. stav 1. tačka c) Zakona o krivičnom postupku Federacije Bosne i Hercegovine (ZKP FBiH) optuženog oslobodio od optužbe da je počinio krivično djelo Ubistvo iz člana 166. stav 1., u vezi sa članom 31. KZ FBiH. 

 U izrečene kazne zatvora, optuženima S.A., V.V. i A.M. je u smislu člana 57. stav 1. KZ FBiH uračunato vrijeme provedeno u pritvoru počev od 22.01.2022. godine, pa do upućivanja na izdržavanje kazne zatvora.
 
Istom presudom na osnovu člana 212. stav 3. ZKP FBiH oštećena porodica L. je sa imovinsko pravnim zahtjevom upućena na parnicu, dok je na osnovu člana 202. stav 4. ZKP FBiH odlučeno da troškovi krivičnog postupka padaju na teret budžetskih sredstava suda. 

	Protiv navedene presude žalbe su izjavili kantonalni tužilac iz Sarajeva i branioci optuženih S.A., V.V. i A.M..

	Kantonalni tužilac iz Sarajeva izjavljenom žalbom prvostepenu presudu pobija zbog bitnih povreda odredaba krivičnog postupka, pogrešno ili nepotpuno utvrđenog činjeničnog stanja i zbog odluke o kazni, sa prijedlogom da drugostepeni sud uvaži žalbu, te prvostepenu presudu ukine i vrati prvostepenom sudu na ponovni postupak. 

	Branilac optuženog S.A., advokat Omar Mehmedbašić iz Sarajeva u odnosu na tačku 1. izreke presude žalbu je izjavio zbog odluke o krivičnopravnoj sankciji, sa prijedlogom da drugostepeni sud preinači prvostepenu presudu i optuženom izrekne blažu kaznu zatvora. 

	Žalbom braniteljice optuženog V.V., advokata Dijane Hasić Kamarić iz Sarajeva, prvostepena presuda je u odnosu na tačku 1. izreke presude osporena zbog odluke o krivičnopravnoj sankciji, sa prijedlogom da drugostepeni sud preinači prvostepenu presudu i optuženom izrekne blažu kaznu zatvora.

	Branilac optuženog A.M., advokat Amir Hadžić iz Sarajeva žalbom je osporio prvostepenu presudu u odnosu na tačku 2. izreke presude takođe zbog odluke o krivičnopravnoj sankciji, sa prijedlogom da drugostepeni sud preinači prvostepenu presudu i optuženom izrekne blažu kaznu zatvora.

U odgovoru na žalbu kantonalnog tužioca iz Sarajeva, branioci optuženih S.A., V.V. i A.M. su naveli da sud nije počinio bitne povrede odredaba krivičnog postupka, niti je pogrešno utvrdio činjenično stanje, te su predložili da se žalba kantonalne tužiteljice odbije kao neosnovana. 

[bookmark: _Hlk164767488]Federalna tužiteljica je podneskom broj T09 0 KTŽ 0174731 26 3 od 09.01.2026. godine predložila da se uvaži žalba kantonalne tužiteljice iz Sarajeva, prvostepena presuda ukine i predmet vrati prvostepenom sudu na ponovno suđenje ili ukoliko se utvrdi da nije počinjena bitna povreda odredaba krivičnog postupka da se pobijana presuda preinači i optuženima izreknu kazne zatvora u dužem trajanju, a da se žalbe branilaca optuženih S.A.,V.V. i A.M. odbiju kao neosnovane.  

Na sjednici vijeća ovog suda, koja je održana shodno odredbi člana 319. stav 1. ZKP FBiH, federalna tužiteljica je izjavila da ostaje kod osnova i navoda iz žalbe kantonalne tužiteljice i podneska od 09.01.2026. godine. Branilac optuženog S.A. je ostao kod navoda i prijedloga iz podnesene žalbe i odgovora na žalbu kantonalne tužiteljice, a optuženi se pridružio izlaganju branioca. Braniteljica optuženog V.V. je takođe ostala kod navoda i prijedloga iz podnesene žalbe, kao i kod odgovora na žalbu kantonalne tužiteljice, a optuženi je prihvatio navode branioca. Branilac optuženog A.M. je ukratko izložio žalbene navode i ostao kod prijedloga iz žalbe i kod odgovora na žalbu kantonalne tužiteljice, a optuženi se pridružio izlaganju branioca.

	 Ovaj sud je pobijanu presudu ispitao u granicama žalbenih navoda i po službenoj dužnosti u smislu odredbe člana 321. ZKP FBiH, pa je nakon toga odlučio kao u izreci ove presude iz sljedećih razloga: 

	Osporavajući prvostepenu presudu u njenom osuđujućem dijelu (tačka 1. izreke) u odnosu na opužene S.A. i V.V. zbog bitne povrede odredaba krivičnog postupka, kantonalni tužilac najprije u žalbi prigovara da je izreka pobijane presude nerazumljiva, jer se prema navodima iz žalbe u izreci presude ne navode elementi umišljajnog postupanja optuženog u vidu direktnog umišljaja (kako je to u potvrđenoj optužnici), nego je sud to izmijenio, navodeći da su optuženi postupali sa eventualnim umišljajem, koji ,,ne odgovara ranije opisanim radnjama“. Zbog navedenih propusta prvostepenog suda, prema mišljenju branioca izreka je nerazumljiva i učinjena je bitna povreda odredaba krivičnog postupka iz člana 312. stav 1. tačka k) ZKP FBiH.

Međutim, suprotno ovim žalbenim navodima branioca, činjenični opis djela u izreci pobijane presude u odnosu na tačku 1. kojom su optuženi S.A. i V.V. oglašeni krivim da su počinili krivično djelo Ubistvo iz člana 166. stav 1. , a u vezi sa članom 31. KZ FBiH sadrži činjenice i okolnosti (karakteristične za umišljaj), iz kojih proizlazi sadržaj svijesti i volje optuženih o preduzetim radnjama i posljedicama tih radnji (,,nakon kraćeg naguravanja između S.A. sa L.K., A.S. i V.V. ispalili ukupno 11 hitaca u pravcu L.K., svjesni da zbog takve radnje izvršenja može nastupiti zabranjena posljedica lišenje života L.K., ali su pristali na takvo nastupanje, nanijevši mu ukupno pet prostrelnih rana, jednu ustrelnu ranu i jedno strelno okrznuće, i to tešku tjelesnu povredu opasnu po život u vidu prostrelne rane grudnog koša koja je neposredni uzrok smrti L.K....“).

Slijedom navedenog, žalbeni navod kantonalnog tužioca kojim tvrdi da je izreka nerazumljiva iz razloga što sud umjesto ,,ranije opisanih radnji izvršenih sa direktnim umišljajem opisuje voljni element radnje izvršenja počinjene sa eventualnim umišljajem“  ne čini izreku nerazumljivom, jer izreka presude (tačka 1.) sadrži činjenice i okolnosti propisane odredbom člana 300. stav 1. tačka a) ZKP FBiH, konkretno, opisan je psihički odnos počinilaca prema njihovom djelu. Stoga nije počinjena bitna povreda odredaba krivičnog postupka iz člana 312. stav 1. tačka k) ZKP FBiH, na koju kantonalni tužilac neosnovano ukazuje. 

Osporavajući dalje prvostepenu presudu u njenom osuđujućem dijelu (tačka  1.) u odnosu na optužene S.A. i V.V. kantonalni tužilac u žalbi ističe da je prvostepeni sud pogrešno zaključio da nije dokazano da su optuženi počinili krivično djelo ubistva u saizvršilaštvu sa direktnim, nego sa eventualnim umišljajem. Pojašnjavajući ovaj žalbeni prigovor, tužilac navodi da je prvostepeni sud izveo zaključak da nije dokazano da su optuženi bili svjesni da su brojniji i fizički jači od K.L., što je po tvrdnji tužioca nelogično, jer su optuženi bili naoružani pištoljima, došli na lice mjesta sa optuženim M. koji im je pokazao K. (sa kojim je prethodno M. ima verbalni sukob, o čemu je obavijestio A. i V.), te su optuženi presreli oštećenog i nakon kraćeg naguravanja sa oštećenim u njega iz neoposredne blizine ispalili 11 hitaca od kojih je preminuo na licu mjesta. U skladu s tim, tužilac smatra da je sud iz utvrđenih činjenica (prethodno po pozivu optuženog A.M. došli na lice mjesta naoružani, pa nakon kraćeg sukoba sa oštećenim u njega ispalili 11 hitaca i usmrtili ga), izveo pogrešan zaključak u pogledu eventualnog umišljaja, iako je na osnovu takve dinamike događaja mogao zaključiti da su optuženi bili svjesni svojih radnji, da ispaljivanjem hitaca u oštećenog istog mogu usmrtiti, što su i htjeli, te da su postupali sa direktnim umišljajem.    
 
Ovi žalbeni navodi dovode u pitanje pravilnost pobijane presude.

Prije svega, potrebno je istaći da je tačkom 1. izreke presude sud optužene S.A. i V.V. oglasio krivim da su počinili krivično djelo Ubistvo iz člana 166. stav 1., a u vezi sa članom 31. KZ FBiH. 

 Iz obrazloženja prvostepene presude proizlazi da je sud iz izvedenih dokaza (iskaza optuženih i nalaza i mišljenja vještaka dr Nermina Sarajlića) zaključio da su optuženi A. i V. po pozivu optuženog A.M. došli na lice mjesta, da su nakon međusobnog naguravanja sa K. L. nasumice pucali iz pištolja prema L. (ispalili 11 hitaca) , jer je situacija bila napeta zbog međusobnog naguravanja, te prisutnosti tri pištolja (da je i ubijeni K.L. imao pištolj, ali je nesporno da iz njega nije pucao), da su optuženi ispalili više hitaca u pravcu K.L. iz neposredne blizine, pa su na taj način djelovali sa eventualnim umišljajem, jer su bili svjesni da zbog takvog činjenja može nastupiti zabranjena posljedica, ali su pristali na takvo postupanje. 

Kod ovakvih iskaza optuženih koji su potvrdili da su pucali u pravcu K.L. iz neposredne blizine nakon međusobnog prethodnog naguravanja, te da su u njega ispalili 11 hitaca (jer je i ubijeni L. kod sebe imao pištolj iz kojeg nije ispalio ni jedan metak), kako to opravdano ukazuje kantonalni tužilac i po ocjeni ovog suda pravilnost utvrđenog činjeničnog stanja u pogledu umišljajnog postupanja optuženih (sa eventualnim umišljajem) u pobijanoj presudi je dovedena u sumnju. 

Iz tih razloga, ovaj sud je djelimičnim uvažavanjem žalbe kantonalnog tužioca ukinuo presudu u odnosu na optužene S.A. i V.V. (tačka 1. izreke) koji su oglašeni krivim zbog krivičnog djela Ubistvo iz člana 166. stav 1. u vezi sa članom 31. KZFBiH.

Osporavajući dalje pobijanu presudu kantonalni tužilac u žalbi navodi da u odnosu na optuženog A.M. koji je tačkom 2. izreke presude oglašen krivim da je počinio krivično djelo Pomoć učiniocu nakon učinjenog krivičnog djela (iako mu se to krivično djelo ne stavlja na teret optužnicom, nego krivično djelo ubistva počinjeno u saizvršilaštvu sa optuženima S. A. i V.V., izreka presude ne sadrži subjektivni odnos počinioca prema krivičnom djelu, budući da nije opisan njegov odnos prema krivičnom djelu za koje je osuđen, što izreku čini nerazumljivom. 

Ovi žalbeni navodi su osnovani. 

Odredbom člana 300. stav 1. tačka a) ZKP FBiH je propisano da će u presudi kojom se optuženi oglašava krivim sud izreći za koje se krivično djelo optuženi oglašava krivim, uz navođenje činjenica i okolnosti koja čine obilježja krivičnog djela, kao i onih od kojih ovisi primjena određene odredbe krivičnog zakona.

Prema izreci pobijane presude (tačka 2.) proizlazi da je optuženi A.M.  ,,dana 20.01.2022. godine u Ulici R.B. do broja ... Opština Novo Sarajevo, nakon što su A.S. i V. V. lišili života L. K., M.A., sjeo u vozilo kojim je upravljao na mjesto vozača, a A.S. na mjesto suvozača i V.V. na zadnje sjedište, udaljio se sa vozilom sa lica mjesta u nepoznatom pravcu, gdje su se skrivali od policijskih organa do lišenja slobode dana 22.01.2022. godine“, te da je time počinio krivično djelo Pomoć učiniocu poslije učinjenog krivičnog djela iz člana 346. stav 2. u vezi stava 1. KZ FBiH.

Kako izreka presude u tom dijelu ne sadrži sve zakonom propisane elemente koje presuda treba da sadrži, a kako to propisuje odredba člana 300. stav 1. tačka a) ZKP FBiH koje se prvenstveno odnose na činjenice i okolnosti koje čine obilježja krivičnog djela kao i one od kojih ovisi primjena određene odredbe krivičnog zakona, a tu svakako spada psihički odnos počinioca prema krivičnom djelu, iz kojeg je moguće zaključiti o kojoj odredbi krivičnog zakona se radi, onda je time učinjena bitna povreda odredaba krivičnog postupka iz člana 312. stav 1. tačka k) ZKP FBiH koja se ogleda u nepostojanju razloga o odlučnim činjenicama koja čine bitna obilježja krivičnog djela za koje je optuženi oglašen krivim. 

Nedostatak razloga o odlučnim činjenicama u smislu učinjenja bitne povrede odredaba krivičnog postupka iz članka 312. stavak 1. tačka k) ZKP FBiH (tačka 3. izreke) kantonalni tužilac vidi u tome da u pobijanoj presudi za svoj zaključak da optuženi nije počinio krivično djelo ubistva u saizvršilaštvu sa optuženima S.A. i V.V. sud nije naveo razloge o odlučnim činjenicama kada su u pitanju saizvršilačke radnje optuženog A.M.. Pri tome, tužilac navodi da iz izvedenih dokaza proizlazi da su optuženi A.M. i ubijeni K.L. prethodno (dva sata prije kritičnog događaja) imali verbalni sukob, da je zatim optuženi M. pozvao optužene S.A. i V.V. i obavijestio ih o tome, da ih je odveo na lice mjesta, da su A. i V. sa sobom nosili pištolje, i na znak optuženog A.M. ,,eno K.“ izašli iz vozila, te nakon kraćeg naguravanja A. i L.a, optuženi A. i V. ispalili ukupno 11 hitaca iz neposredne blizine i usmrtili K. L.a, nakon čega ih je M. odvezao sa lica mjesta, te su se svi skupa skrivali od policijskih organa iz čega proizlazi da se optuženi M. ne može isključiti kao izvršilac krivičnog djela, o čemu sud ne daje razloge kada ga oslobađa od optužbe da je zajedno sa optuženima V. i A. učestvovao u izvršenju krivičnog djela ubistva. 

Provjeravajući osnovanost iznesenih žalbenih navoda ovaj sud je utvrdio da iz razloga datih u pobijanoj presudi u odnosu na tačku 3. izreke presude (str. 44.) proizlazi da je prvostepeni sud naveo da je  ,,pod tačkom 3. izreke na osnovu člana 299. stav 1. tačka c) ZKP FBiH M.A. oslobodio optužbe da je učinio krivično djelo Ubistvo iz člana 166. stav 1. KZ FBiH, u vezi sa članom 31. istog Zakona jer nije utvrđeno da je u radnjama izvršenja koje su stavljene na teret optuženim u vezi krivičnog djela Ubistvo iz člana 166. stav 1. KZ FBiH, učestvovao optuženi M.A., a što proizlazi iz same optužnice kada je u pitanju opis radnji izvršenja za A. i V. (pucanje iz pištolja u čemu nije učestvovao M.), kao i dokaza koji su izvedeni pred sudom“. Kako prvostepeni sud izuzev pozivanja na navode iz optužnice da optuženi nije pucao, nego da su to činili optuženi A. i V., zaključuje da nema dokaza da je optuženi A.M. počinio krivično djelo Ubistvo iz člana 166. stav 1. KZ FBiH, a u vezi sa članom 31. istog zakona,  onda presuda ne sadrži nikakve razloge u odnosu na opisane krivičnopravne radnje optuženog A.M.: da je optuženi M. prethodno imao verbalni sukob sa L.om, da je zatim M. pozvao optužene S.A. i V.V. i obavijestio ih o tome, da ih je odveo na lice mjesta, da su A. i V. sa sobom nosili pištolje, i na znak optuženog A.M. ,,eno K.“ izašli iz vozila, te nakon kraćeg naguravanja  A. i L.a, optuženi A. i V. ispalili ukupno 11 hitaca iz neposredne blizine i usmrtili K. L.a, nakon čega ih je M. odvezao sa lica mjesta, te su se svi skupa skrivali od policijskih organa do lišenja slobode, pa kako se radi o odlučnim činjenicama za donošenje odluke u ovom predmetu, učinjena je bitna povreda odredaba krivičnog postupka iz člana 312. stav 1. tačka k) ZKP FBiH.

Kako je ovaj sud našao osnovanim žalbene prigovore kantonalnog tužioca iz osnova bitne povrede odredaba krivičnog postupka u odnosu na tačke 2. i 3. izreke presude, sud nije bio u mogućnosti da razmotri žalbene navode kantonalnog tužioca koji se odnose na pogrešno ili nepotpuno utvrđeno činjenično stanje, niti je u odnosu na tačku 1. izreke bio u mogućnosti da razmotri žalbene navode kantonalnog tužioca i branilaca optuženih  u pogledu odluke o kazni.

Shodno tome, ovaj sud je djelimičnim uvažavanjem žalbe kantonalnog tužioca na osnovu člana 330. stav 1. tačke a) i b), u vezi sa članom 325. stav 2. ZKP FBiH, ukinuo pobijanu presudu i odredio održavanje pretresa pred Vrhovnim sudom FBiH, jer je prvostepena presuda već jednom bila ukinuta.

Na pretresu koji će se održati pred ovim sudom, preuzeće se dokazi izvedeni u prvostepenom postupku te će, po potrebi, biti izvedeni i drugi dokazi, pa će ovaj sud nakon savjesne ocjene svih izvedenih dokaza donijeti pravilnu i na zakonu osnovanu odluku. 

